子肅以古風見還詩軸頗述歸田之樂次韻答之
作者：趙蕃
朝代：宋

paragraphs: 春風忽滿目，感嘆離羣居。
郊行竟何之，野蔓徒侵裾。
仰看嶺頭雲，片段隨卷舒。
悠然若有得，似我心地初。
乃愧學道晚，何時悟真如。
自茲稍鞭策，齒髮及未疎。
有兒幸成丁，可以親犁鉏。
要同商州民，窮功治山畬。
王租及時了，優游伴樵漁。
時乘少游馬，或卧淵明輿。
所過輒就醉，其他焉取餘。
此計儻遂心，誰能更淫書。
公詩胡爲哉，指南實前車。
事貴在勇决，駸駸歲將除。